Taraba, Tomáš, podpredseda vlády SR a minister životného prostredia SR (2023-11-14):
Tak okej. Ospravedlňujem sa. Dovolím si reagovať na kolegu Majerského, pretože teda chcem veriť, že s Kresťanskodemokratickým hnutím ako vláda budeme vedieť diskutovať o normálnych návrhoch zákonov. Ja si myslím, že je trochu také prekvapujúce, že predstaviteľ normálnej etablovanej strany, ktorá má v záujme prísť do parlamentu a vládnuť, sa rozhodne vystúpiť po tom, čo mal možnosť vstúpiť do vlády a cielene do tej vlády nevstúpil a rozhodol sa, že bude sedieť v opozičných laviciach s Progresívnym Slovenskom. To znamená, keď ste sa rozhodli sedieť v lavici s Progresívnym Slovenskom najbližšie štyri roky, tak je veľká škoda, že teda ste sa radšej nerozhodli vstúpiť napríklad aj s nami do tejto vlády, boli by konzervatívne sily v tej vláde oveľa silnejšie a dokázali by presadiť oveľa-oveľa viac vecí. Myslím si, že dnešný reálny stav, ktorý je, že my si, každý vie, že programové vyhlásenie vlády sa tvorí buď dvomi spôsobmi. Buď sa to urobí, ako to urobila predošlá vláda, kde OĽANO sa rozhodlo, že pretavia pomaly všetci tie svoje predvolebné sľuby s konkrétnymi číslami a nejakými sľubmi do programového vyhlásenia vlády a dopadlo to tak, že z desiatich kľúčových vecí, o ktorých ešte si robili predvolebnú nejakú anketu, dávali ľuďom hlasovať, že rozhodni to, tak z tých desiatich vecí, tuším, dokázali presadiť tri, pretože potom skonštatovali, že tí ich koaliční partneri im to neumožnili presadiť. A chcem ubezpečiť túto snemovňu, že máme veľmi jasnú predstavu o tom, čo so Slovenskom chceme robiť, aké sú kroky a tento parlament čaká, kľudne to nazvem, legislatívna smršť v najbližších časoch, takže nemusíte sa nikto obávať, že to pro, že to programové vyhlásenie nie je ako keby jasne zadefinované. Práveže každý veľmi dobre vie, čo sa pod ktorou tou vetou skrýva a presne vieme, kedy s akým zákonom prídeme. Ak sa pýtate na to, čo so Slovenskom, tak ja vám teda len poviem z toho pohľadu ako človeka, ktorý má v gescii ministerstvo životného prostredia. Slovensko je dnes asi v takom stave, ako je moje, môj rezort, kde ešte nedávno bolo štyristo asi päťdesiat zamestnancov, nech je, dnes je ich tam 650 a k tomu 400 dohodárov. Prosím pekne, 400 dohodárov. Takto vyzeralo zoštíhľovanie štátneho aparátu v podaní OĽANO, že tam je dneska de facto 1 000 ľudí a najlepšie, čo je čerešnička, že ešte majú štyrikrát do týždňa home office. To znamená, viete, ako vyzerá home office, že v piatok idú domov a robia štyri dni a tri dni sú doma. Takto vyzeralo zoštíhľovanie, mali to v predvolebnom, v predvolebnom programe, že oni idú zoštíhliť štátny aparát. Všetko je prebujnené, všetko je prebujnené, všade sú papiere, holdy papierov nepodpísaných vecí. Po Budajovi vraj dvetisíc vecí nepodpísaných zostalo. Takto tu riadili štát. Najskôr ho to nebavilo podpisovať a keď to nabralo takú výšku, tak si povedal, že už to nebude vôbec podpisovať, pretože už to, ani by to nedohnal, ani keby išiel proti času. Takže, takže z tohoto dôvodu vám môžem, vás garantovať, že ak budete kooperatívni, ak budete chcieť s nami spolupracovať, veľmi radi táto snemovňa bude mať priestor na to, aby sme všetky tieto zákony vylepšovali, ale chcem vás ubezpečiť, nemusíte sa nikto obávať, že nevieme, čo chceme a ako chceme. Slovensko bude efektívny štát, bude dobre riadený štát, ale realita dnes je taká, a to sú čísla, môžeme si hovoriť, čo chcete, 9,5 miliardy je deficit na budúci rok, ak nič sa nespraví, 9,5 miliardy. Keď končila Ficova vláda, rozpočet bol šestnásť miliárd. Ak sa nič nespraví, ak sa zohľadnia len všetky záväzky a úroveň príjmov, je to 9,5 miliardy, okolo 7,5 % hrubého domáceho produktu je deficit. Takže toto je realita, či sa nám to páči. My nevyplakávame, moc sme chceli, moc máme, ale určite vás len chcem ubezpečiť, nebojte sa o to, že tu nebude chodiť veľa zákonov. Práveže ich sem bude chodiť veľmi veľa. Ďakujem.